ai4bharat/Pralekha huggingface dataset:
संरक्षण मंत्रालय
भारतीय नौदल आणि भारतीय तटरक्षक दलांसाठी विमानतळ टेहळणी करणाऱ्या 11 रडार्सच्या खरेदीचा संरक्षण मंत्रालयाने केला करार
नवी दिल्ली, 3 जून 2021
भारतीय नौदल आणि भारतीय तटरक्षक दलांसाठी विमानतळ टेहळणी करणाऱ्या 11 रडार्सच्या खरेदीचा करार 03 जून 2021 रोजी संरक्षण मंत्रालयाने केला आहे. मुंबईच्या मेसर्स महिन्द्रा टेलेफोनिक्स इंटिग्रेटेड सिस्टम लिमिटेड बरोबर हा करार झाला असून यात मोनोपल्स सेकंडरी सर्विलंस रडारचाही समावेश आहे.
खरेदी आणि निर्माण श्रेणीत 323.47 कोटी रुपयांचा हा करार झाला आहे. हे रडार बसवल्यानंतर आपल्या हवाई क्षेत्राची सतर्कता आणि क्षमता वाढेल तसेच भारतीय नौदल आणि भारतीय तटरक्षक दलाच्या हवाई कारवाईसाठीची सुरक्षा तसेच परिणामकारकता वाढेल.
या करारामुळे आत्मनिर्भर भारतच्या संकल्पनेला बळकटी मिळाली असून या कार्यक्रमाची उद्दीष्ट साकार होण्याच्या दिशेने हे पाऊल आहे.
यामुळे तंत्रज्ञान, कौशल्य विकास आणि स्वदेशी उत्पादने यांना चालना मिळून रोजगाराच्या संधीही वाढतील.
S.Tupe/V.Ghode/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 130
कृषी मंत्रालय
10,000 एफपीओंची स्थापना आणि प्रोत्साहन या केंद्रीय मध्यवर्ती योजनेचा प्रथम वर्धापन दिन साजरा
एफपीओमुळे शेती अधिक व्यवहार्य होईल: केंद्रीय राज्यमंत्री पुरुषोत्तम रुपाला
“10,000 शेतकरी उत्पादक संघटनांची  स्थापना आणि प्रोत्साहन” या केंद्रीय मध्यवर्ती योजनेच्या प्रथम वर्धापन दिनानिमित्त, एफपीओचे मुख्य कार्यकारी अधिकारी, संचालक मंडळी आणि लेखाकारांसाठी तयार केलेल्या व्यावसायिक प्रशिक्षण कार्यक्रमाचे आज केंद्रीय कृषी आणि शेतकरी कल्याण राज्यमंत्री पुरुषोत्तम रुपाला आणि कैलाश चौधरी यांच्या हस्ते उद्घाटन करण्यात आले. 29 फेब्रुवारी 2020 रोजी उत्तरप्रदेशातील चित्रकूट येथे 6865 कोटी रुपयांच्या अर्थसंकल्पीय तरतूदीसह पंतप्रधानांनी या योजनेचा शुभारंभ केला होता. यावेळी रुपाला यांनी नवीन एफपीओना कॉर्पोरेट व्यवहार मंत्रालयाने जारी केलेले नोंदणी प्रमाणपत्र वितरित केले.
एफपीओ शेतीला अधिक व्यवहार्य करेल. एफपीओ ही केवळ एक योजना नसून नव भारतामध्ये भारतीय कृषी क्षेत्राला नवीन आयाम देणारी एक योजना आहे असे रुपाला यांनी उपस्थितांना संबोधित करताना सांगितले.
ही एक क्रांतिकारी योजना असून या योजनेमुळे शेतकऱ्यांच्या आयुष्यात परिवर्तन घडेल असे चौधरी यांनी या योजनेचे वर्णन केले.
10,000 एफपीओची स्थापना या योजनेमुळे, शेतकऱ्यांच्या बांधावरच कृषी मालाची विक्री करण्यासाठी प्रोत्साहन मिळेल आणि यामुळे शेतकऱ्यांचे उत्पन्न वृद्धिंगत होईल. यामुळे पुरवठा साखळी कमी होऊन परिणामी विपणन खर्च कमी होईल आणि शेतकऱ्यांना चांगले उत्पन्न मिळेल. ग्रामीण भागातील तरुणांना रोजगाराच्या अधिकाधिक संधी निर्माण झाल्यामुळे शेताच्या बांधावरच विपणन आणि मूल्यवर्धनाच्या पायाभूत सुविधांमध्ये अधिक गुंतवणूकीला चालना मिळेल.
अर्थ मंत्रालय
निवडणूक रोख्यांची स्टेट बँकेच्या अधिकृत शाखांमधे विक्री
नवी दिल्ली, 28 फेब्रुवारी 2019
भारत सरकारने 2 जानेवारी 2018 रोजी 20 क्रमांकाच्या सरकारी परिपत्रकात निवडणूक रोखे योजनेची अधिसूचना जाहीर केली होती. या योजनेतील तरतूदींनुसार भारतीय नागरीक असणारी कोणीही व्यक्ती तसेच भारतातील कायदेशीर मान्यता असणारी कंपनी किंवा स्थापित कंपनी ते रोखे खरेदी करु शकतात.
लोक प्रतिनिधित्व कायदा 1951 अंतर्गत नोंदणीकृत राजकीय पक्ष ज्यांनी गेल्या लोकसभा किंवा राज्य विधानसभा निवडणुकीत 1 टक्का मते मिळवलेले पक्ष हे निवडणूक रोखे स्वीकारण्यासाठी पात्र असतील. मान्यताप्राप्त बँकांमधील बँक खात्याच्या माध्यमातूनच पात्र राजकीय पक्ष हे रोखे रोख रकमेत परिवर्तित करु शकतील.
निवडणूक रोखे जारी करण्यासाठी आणि रोखीत परिवर्तित करण्यासाठी स्टेट बँकेच्या अधिकृत 29 शाखांना मान्यता देण्यात आली आहे.
या शाखांमध्ये मुंबईतील फोर्ट भागातील स्टेट बँकेच्या मुख्य शाखेचाही  समावेश आहे.
N.Sapre/J.Patankar/D. Rane
(Visitor Counter : 41
राष्ट्रपती कार्यालय
राष्ट्रपतींकडून देशवासियांना ईद उल फित्र निमित्त शुभेच्छा
नवी दिल्ली, 24 मे 2020
राष्ट्रपती रामनाथ कोविंद यांनी देशवासियांना ईद उल फित्रनिमित्त शुभेच्छा दिल्या आहेत.
“ईद उल फित्रनिमित्त माझ्या सर्व देशबांधवांना आणि परदेशात असलेल्या भारतीयांनाही खूप शुभेच्छा!! रमझानच्या पवित्र महिन्यातल्या प्रार्थना आणि रोजे यानंतर येणाऱ्या ईदनिमित्त सर्वांना शुभेच्छा! हा उत्सव प्रेम, शांती, बंधुभाव आणि सौहार्द भावना व्यक्त करणारा आहे. या निमित्त आपण देशातील सर्वात दुर्बल घटकांना आधार देण्याचा, त्यांची काळजी घेण्याचा संकल्प करुया!” असे राष्ट्रपतींनी आपल्या शुभेच्छा संदेशात म्हटले आहे.
आज जेव्हा देश कोविड-19 च्या अभूतपूर्व संकटकाळातून जातो आहे, अशा वेळी ‘जकात’ म्हणजेच दानधर्माच्या रीतीचे अधिक संवेदनशीलतेने पालन करुया. तसेच, ईद साजरी करतांना शारीरिक अंतराच्या नियमांचेही पालन करावे आणि सुरक्षित राहून या संकटातून लवकरात लवकर बाहेर पडण्याचा निश्चय करावा, असे आवाहनही राष्ट्रपतींनी केले आहे.
ही ईद-उल-फित्र संपूर्ण विश्वात दया,दान आणि अशा अशी मूल्ये रुजवणारी ठरो!
राष्ट्रपतींचा हिंदीतील संदेश वाचण्यासाठी येथे क्लिक करा.
S.Thakur/R.Aghor/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 221
पंतप्रधान कार्यालय
रमजानचा पवित्र महिना सुरु झाल्यानिमित्त पंतप्रधानांच्या जनतेला शुभेच्छा
नवी दिल्ली, 17 मे 2018
पंतप्रधान नरेंद्र मोदी यांनी रमजानचा पवित्र महिना सुरु झाल्यानिमित्त जनतेला शुभेच्छा दिल्या आहेत.
पंतप्रधान म्हणाले, ‘सर्वांना रमजानच्या शुभेच्छा. एकता, सहिष्णुता आणि दानाचे महत्व अधोरेखित करणाऱ्या पैगंबर महम्मद साहिब यांच्या पवित्र विचारांचे आपण स्मरण करु या. रमजानचा पवित्र महिना या गुणांसाठी ओळखला जातो.’
B.Gokhale/S.Kane/D.Rane
(Visitor Counter : 46
राष्ट्रपती कार्यालय
भारताचे राष्ट्रपती 11 व्या राष्ट्रीय मतदार दिनाच्या सोहोळ्याला आभासी पद्धतीने उपस्थित
नवी दिल्ली, 25 जानेवारी 2021
भारताचे राष्ट्रपती राम नाथ कोविंद यांनी आज, 25 जानेवारी रोजी भारतीय निवडणूक आयोगाने आयोजित केलेल्या 11 व्या राष्ट्रीय मतदार दिनाच्या सोहोळ्याला आभासी पद्धतीने उपस्थित राहून सोहोळ्याला शोभा आणली आणि नागरिकांना उद्देशून भाषण केले. या वेळी राष्ट्रपतींनी वर्ष 2020-21 साठीच्या राष्ट्रीय पुरस्कारांचे वितरण केले आणि भारतीय निवडणूक आयोगाच्या ‘ऑनलाईन डिजिटल रेडीओ सेवा – हॅलो वोटर्स’ नामक वेब रेडीओचे उद्घाटन देखील केले.
या प्रसंगी बोलताना राष्ट्रपती म्हणाले की राष्ट्रीय मतदार दिनाच्या निमित्ताने मी सर्वांना आठवण करून देऊ इच्छितो की आपण आपल्याला मिळालेल्या मतदानाच्या मौल्यवान अधिकाराचा सन्मान करायला हवा. मतदानाचा हक्क हा साधासुधा हक्क नाही; जगभरातील लोकांना हा हक्क मिळविण्यासाठी खूप संघर्ष करावा लागला आहे. स्वातंत्र्यप्राप्तीपासून आपल्या घटनेने सर्व नागरिकांना गुणवत्ता,धर्म, जात,वंश अशा बाबींवर आधारित कोणत्याही भेद्भावाविना मतदानाचा समान हक्क दिला आहे. यासाठी आपण आपल्या घटनाकारांचे ऋणी आहोत.
भारतीय राज्यघटनेचे शिल्पकार बाबासाहेब अर्थात डॉ. भीमराव आंबेडकर यांनी मतदानाचा हक्क सर्वात श्रेष्ठ मानला आहे. म्हणून अत्यंत प्रामाणिकपणे मतदान करून इतरांनाही त्यासाठी प्रोत्साहित करणे ही आपणा सर्वांची, विशेषतः ज्यांना प्रथमच मतदानाचा हक्क बजावण्याची संधी मिळते आहे अशा युवा वर्गाची जबाबदारी आहे, असे राष्ट्रपतींनी सांगितले.
कोविड-19 महामारीच्या कठीण परिस्थितीत, गेल्या वर्षी, बिहार, जम्मू-काश्मीर आणि लदाख इथे यशस्वीपणे आणि सुरक्षितपणे निवडणूक घेणाऱ्या भारतीय निवडणूक आयोगाचे राष्ट्रपतींनी कौतुक केले. हे आपल्या लोकशाहीचे असामान्य यश आहे असे ते म्हणाले. अत्यंत सुलभतेने, समावेशी आणि सुरक्षित वातावरणात निवडणुका घेण्यासाठी आयोगाने योग्य वेळी काही कल्पक उपक्रम हाती घेतले आहेत याबद्दल आपण समाधानी आहोत, असे ते म्हणाले.
भारतीय निवडणूक आयोगाची स्थापना 25 जानेवारी 1950 ला झाली, ह्या दिवसाचे महत्त्व लक्षात ठेवण्यासाठी 2011 सालापासून दर वर्षी 25 जानेवारीला राष्ट्रीय मतदार दिन साजरा करण्यात येतो. नागरिकांना मतदान करण्यासाठी प्रोत्साहित करून, योग्य सुविधा पुरवून विशेषतः नव्या मतदारांची नावनोंदणी वाढविणे हा राष्ट्रीय मतदान दिन साजरा करण्यामागचा मुख्य उद्देश आहे. हा दिवस मतदारांना अर्पण करून त्यांच्यामध्ये जागृती निर्माण करणे आणि निवडणूक प्रक्रियेमध्ये पूर्ण माहितीसह त्यांचा सहभाग वाढविणे यासाठी ह्या दिनाच्या निमित्त विविध उपक्रम राबविले जातात.
राष्ट्रपतींचे संपूर्ण भाषण वाचण्यासाठी येथे क्लिक करावे
U.Ujgare/S.Chitnis/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 163
पंतप्रधान कार्यालय
पंतप्रधान 10 मे रोजी राजस्थानला भेट देणार
पंतप्रधानांच्या हस्ते 5500 कोटी रुपयांच्या विकासकामांचे लोकार्पण आणि पायाभरणी
रस्ते आणि रेल्वे क्षेत्रातील अनेक पायाभूत सेवा सुविधा प्रकल्पांमुळे व्यापार आणि वाणिज्य क्षेत्राला चालना मिळेल
पंतप्रधानांच्या हस्ते उदयपूर रेल्वे स्थानकाच्या पुनर्विकास प्रकल्पाची पायाभरणी केली जाईल
पंतप्रधान अबू रोड येथील ब्रह्माकुमारी यांच्या शांतीवन संकुलाला देणार भेट, बहुउद्देशीय धर्मादाय जागतिक रुग्णालयाची करणार पायाभरणी
नवी दिल्ली, 9 मे 2023
पंतप्रधान नरेंद्र मोदी 10 मे रोजी राजस्थानला भेट देणार आहेत. सकाळी 11 वाजता, पंतप्रधान नाथद्वारा येथील श्रीनाथजी मंदिरात दर्शन घेतील. सकाळी 11:45 सुमारास, नाथद्वारा मधील विविध विकासप्रकल्पांची पायाभरणी पंतप्रधानांच्या हस्ते होईल. त्यानंतर 3:15 वाजता, पंतप्रधान अबू रोड येथील ब्रह्माकुमारी यांच्या शांतीवन संकुलाला भेट देतील.
नाथद्वारा मध्ये पंतप्रधान
पंतप्रधानांच्या हस्ते 5500 कोटी रुपयांच्या विविध विकासकामांचे लोकार्पण आणि पायाभरणी होणार आहे. या क्षेत्रात पायाभूत सेवा सुविधांचा विकास करणे आणि संपर्क यंत्रणा अधिक मजबूत करणे हे या विकास प्रकल्पांचे उद्दिष्ट आहे. रस्ते आणि रेल्वे प्रकल्पांमुळे वस्तू आणि सेवांची वाहतूक अधिक सुलभ होऊन परिणामी व्यापारउदीम आणि वाणिज्य क्षेत्राला चालना मिळते आणि त्या प्रदेशातील नागरिकांचा सामाजिक आणि आर्थिक विकास शक्य होतो.
पंतप्रधान, राजसमंद आणि उदयपूरमध्ये दुपदरीकरणासाठी रस्ते बांधकाम प्रकल्पांची पायाभरणी देखील करणार आहेत.
पंतप्रधान उदयपूर रेल्वे स्थानकाच्या पुनर्विकासाची पायाभरणी करतील . या पुनर्विकासामुळे जनतेला अधिकाधिक सुविधा मिळतील. पंतप्रधान याशो गेज रूपांतरण प्रकल्प आणि राजसमंदमधील नाथद्वारा ते नाथद्वारा शहरापर्यंत नवीन मार्गिका तयार करण्याच्या कामाची देखील पायाभरणी करतील.
त्यानंतर, पंतप्रधान तीन राष्ट्रीय महामार्ग प्रकल्प राष्ट्राला समर्पित करतील. यामध्ये राष्ट्रीय महामार्ग क्रमांक 48 च्या उदयपूर ते शामलाजी विभागाच्या 114 किमी लांबीचा सहा पदरी रस्ता; राष्ट्रीय महामार्ग क्रमांक 25 च्या बार-बिलारा-जोधपूर विभागातील 110 किमी लांबीच्या 4 पदरी रस्त्याचे रुंदीकरण आणि मजबुतीकरण तसेच राष्ट्रीय महामार्ग क्रमांक 58E च्या 47 किमी लांबीच्या दोन पदरी रस्त्याच्या दोन्ही बाजूला गाड्या उभ्या करण्यासाठी जागा तयार करणे यांचा समावेश आहे.
ब्रह्मकुमारींच्या शांतीवन संकुलाला पंतप्रधानांची भेट
देशभरात आध्यात्मिक कायाकल्पाला चालना देण्यावर पंतप्रधानांचे विशेष लक्ष आहे. याच प्रयत्नांतर्गत पंतप्रधान ब्रह्मकुमारींच्या शांतीवन संकुलाला भेट देतील. यावेळी ते सुपर स्पेशालिटी चॅरिटेबल ग्लोबल रुग्णालय, शिवमणी वृद्धाश्रमाचा दुसरा टप्पा आणि नर्सिंग कॉलेजच्या विस्ताराची पायाभरणी करणार आहेत. सुपर स्पेशालिटी चॅरिटेबल ग्लोबल रुग्णालय अबू रोड येथे 50 एकर परिसरात उभारले जाणार आहे. हे रुग्णालय जागतिक दर्जाच्या वैद्यकीय सुविधा प्रदान करेल आणि विशेषत: या भागातील गरीब आणि आदिवासी लोकांसाठी ते फायदेशीर ठरेल.
S.Patil/Bhakti/Shraddha/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
सांस्कृतिक मंत्रालय
महात्मा गांधी यांच्या दिडशेव्या जयंतीनिमित्त लोगो आणि वेब पोर्टलचा राष्ट्रपतींच्या हस्ते शुभारंभ
नवी दिल्ली, 18 सप्टेंबर 2018
राष्ट्रपती राम नाथ कोविंद यांनी आज राष्ट्रपती भवन येथे राष्ट्रपिता महात्मा गांधी यांच्या दीडशेव्या जयंतीनिमित्त लोगो आणि वेब पोर्टलचा शुभारंभ केला.  यावेळी सांस्कृतिक आणि पर्यावरण, वने आणि हवामान बदल राज्यमंत्री डॉ. महेश शर्मा आणि सांस्कृतिक सचिव अरुण गोयल उपस्थित होते.
क्राउड सोर्सिंगच्या माध्यमातून हा लोगो मिळवण्यात आला. रेल्वे, मेट्रो, एअर इंडिया विमाने, राज्य रस्ते महामंडळाच्या बसेस, सरकारी संकेतस्थळे, ई-मेल्स, सरकारी दिनदर्शिका आणि डायरी, सरकारी जाहिराती, डिजिटल्स सही याद्वारे लोगोचे ब्रँडिंग केले जाईल. मंत्रालये/विभागांतर्गत येणाऱ्या सार्वजनिक उपक्रम, संलग्न कार्यालये, स्वायत्त संस्था देखील या लोगोचा वापर करु शकतील.
https://gandhi.gov.in/download.html या संकेतस्थळावरुन लोगो डाऊनलोड करता येईल.
N.Sapre/S.Kane/P.Malandkar
(Visitor Counter : 86
जलशक्ती मंत्रालय
भूजल पातळीत घट
नवी दिल्ली, 15 मार्च 2021
निरनिराळ्या वापरासाठी ताज्या पाण्याच्या मागणीत वाढ, अनियमित पर्जन्यमान, लोकसंख्येत वाढ, औद्योगिकीकरण व शहरीकरण यांसारख्या कारणांमुळे देशातील विविध भागात भूगर्भातील पाण्याची पातळी कमी होत आहे.
केंद्रीय भूजल मंडळाने  राज्ये / केंद्रशासित प्रदेशांच्या सहकार्याने देशभरात केलेल्या भूजल संसाधन मूल्यमापनानुसार , एकूण 6,881 मूल्यमापन विभागांपैकी  देशातील 17 राज्ये / केंद्रशासित प्रदेशांमधील 1,186 विभागांचे 'अति-शोषित ' म्हणून वर्गीकरण केले आहे, जिथे 'वार्षिक भूजल उपसा' वार्षिक उपसायोग्य भूजल संसाधनापेक्षा जास्त आहे.
पाणी हा राज्याचा विषय असून देशातील जल संवर्धन आणि पाणी साठवणुकीसह जल व्यवस्थापनावरील उपाययोजना ही प्रामुख्याने राज्यांची जबाबदारी आहे. मात्र देशात पाण्याचे संवर्धन, भूजल व्यवस्थापन आणि पावसाचे पाणी साठवण्यासाठी प्रभावी अंमलबजावणी यासाठी केंद्र सरकारने केलेले महत्त्वपूर्ण उपाय पुढील यूआरएल वर उपलब्ध आहेतः http://jalshakti-dowr.gov.in/sites/default/files/Steps_to_control_water_depletion_Feb2021.pdf.
जलशक्ती आणि सामाजिक न्याय व सक्षमीकरण राज्यमंत्री रतनलाल कटारिया यांनी आज राज्यसभेत लेखी उत्तरात ही माहिती दिली.M.Iyengar/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 636
संरक्षण मंत्रालय
संरक्षण मंत्री राजनाथ सिंग यांच्या अध्यक्षतेखालील संरक्षण खरेदी परिषदेने 2,236 कोटी रुपयांच्या खरेदीचे प्रस्ताव मंजूर केले
नवी दिल्ली, 23 नोव्हेंबर 2021
ठळक मुद्दे:
• सॉफ्टवेअर आधारित रेडिओ तंत्रज्ञानाच्या प्रत्यक्ष जोडणीसाठी भारतीय वायुसेना GSAT-7C उपग्रह आणि जमिनीवरील हब्स खरेदी करणार
• उपग्रहांचे आराखडा, विकास आणि प्रक्षेपण भारतातून होणार.
• दृष्टीच्या टप्प्यापलीकडे संवाद साधण्याच्या भारतीय सशस्त्र दलाच्या क्षमतेत वाढ होणार
संरक्षण खरेदी परिषदेच्या 23 नोव्हेंबर 2021 रोजी संरक्षण मंत्री राजनाथ सिंग यांच्या अध्यक्षतेखाली झालेल्या बैठकीत भारतीय वायू सेनेच्या आधुनिकीकरण आणि कार्यान्वयन गरजांसाठी 2,236 कोटी रुपयांच्या एका मोठ्या अधिग्रहण प्रस्तावाला गरजेची खरेदी  म्हणून मंजुरी देण्यात आली. ‘मेक इन इंडिया’ श्रेणीत ही मंजुरी देण्यात आली आहे. वायुसेनेचा हा खरेदी प्रस्ताव सॉफ्टवेअर आधारित रेडीओच्या प्रत्यक्ष जोडणीसाठी GSAT-7C उपग्रह आणि ग्राउंड हब खरेदीचा होता. या प्रकल्पात उपग्रहाचा संपूर्ण आराखडा, विकास आणि प्रक्षेपण भारतातून केले जाणार आहे.
सॉफ्टवेअर आधारित रेडीओच्या प्रत्यक्ष जोडणीसाठी GSAT-7C उपग्रह आणि ग्राउंड हबच्या समावेशाने सर्व परिस्थितींमध्ये दृष्टीच्या टप्प्यापलीकडे सुरक्षित संवाद साधण्याच्या भारतीय सशस्त्र दलाच्या क्षमतेत वाढ होणार आहे.
G.Chippalkatti /R.Aghor/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 187
वाणिज्य आणि उदयोग मंत्रालय
भारत ही संधीची भूमी असून भारतीय समुदायाने हा संदेश जगासमोर ठेवला पाहिजे असे केंद्रीय वाणिज्य आणि उद्योग मंत्री गोयल यांचे प्रतिपादन
भारत काही वर्षांत जगातील तिसरी सर्वात मोठी अर्थव्यवस्था बनण्याच्या तयारीत: गोयल
प्रवासी भारतीय दिवस हा भारतीय समुदायाचे योगदान साजरे करण्याचे आणि जाणण्याचा कार्यक्रम : गोयल
नवी दिल्ली, 9 जानेवारी 2023
जागतिक विकासासाठी अग्रेसर राहणारा आणि विश्वगुरू ठरणाऱ्या नव भारताला आकार आणि त्यामध्ये आपले योगदान देण्याचे आवाहन केंद्रीय वाणिज्य आणि उद्योग मंत्री, पीयूष गोयल यांनी आज भारतीय समुदायाला केले. अमेरिकेतील न्यू जर्सी येथे एका कार्यक्रमात ते भारतीय समुदायाला संबोधित करत होते.
परदेशात केलेल्या अतुलनीय योगदानाबद्दल भारतीय समुदायाचे कौतुक करताना गोयल म्हणाले की भारतीय समुदायाने भारताच्या परंपरा आणि गौरवाची पताका फडकत ठेवली आहे. ते म्हणाले की भारतीयांनी भारताच्या समृद्ध परंपरा आणि संस्कृतीद्वारे योगदान दिले आहे ज्याने भारतीय समुदायाला मोठ्या कंपन्यांचे नेतृत्व करण्यास मदत केली आहे आणि अनेक देशांच्या आर्थिक कल्याणासाठी योगदान दिले आहे ही बाब अभिमानास्पद आहे. त्यांनी अधोरेखित केले की भारतीय समुदायाच्या कामगिरीमुळे भारताला खऱ्या अर्थाने जगभरात ओळख आणि मानसन्मान आहे.
न्यू जर्सीमध्ये राहणाऱ्या भारतीयांसोबत प्रवासी भारतीय दिवस साजरा करताना आनंद व्यक्त करताना गोयल म्हणाले की, प्रवासी भारतीय दिवसाची सुरुवात भारताचे माजी पंतप्रधान दिवंगत अटलबिहारी वाजपेयी यांनी केली होती, सर्व प्रवाशांच्या स्वागताचे आणि त्यांचे योगदान जाणून घेण्याचे हे औचित्य आहे. भारतीय परंपरा, संस्कृती आणि मूल्य व्यवस्था राखल्याबद्दल त्यांनी अमेरिकेत राहणाऱ्या भारतीयांचे कौतुक केले. ते पुढे म्हणाले की, भारतीय हे विविध देशांमध्ये राहणाऱ्या परदेशी भारतीयांना भारताचे राजदूत म्हणून पाहतात. अमेरिकेतील मधील सुमारे 500 युनिकॉर्नच्या 1078 संस्थापकांपैकी 90 हून अधिक संस्थापक भारतीय वंशाचे आहेत या वस्तुस्थितीची प्रशंसा करून गोयल म्हणाले की, भारतीय समुदायाने आरोग्यसेवा, आदरातिथ्य, पत्रकारिता, तंत्रज्ञान, व्यवस्थापन अशा विविध क्षेत्रांमध्ये त्यांच्या कार्याद्वारे प्रचंड क्षमता स्पष्टपणे प्रदर्शित केली आहे.
गोयल म्हणाले की, गेल्या काही वर्षांत भारताने पाहिलेल्या परिवर्तनात्मक सुधारणांमुळे भारत जगातील 5वी सर्वात मोठी अर्थव्यवस्था बनला आहे. आत्तापासून काही वर्षांत भारत जगातील तिसरी सर्वात मोठी अर्थव्यवस्था होईल, असा विश्वास त्यांनी व्यक्त केला.
भारत ही संधीची भूमी असल्याचे गोयल यांनी आज अधोरेखित केले आणि भारताला एक महान महासत्ता बनवण्यासाठी भारतीय समुदाय योगदान देत राहील असा विश्वास त्यांनी व्यक्त केला. देशांतर्गत ग्राहकांची मोठी मागणी, लोकशाही, कायद्याचे राज्य आणि पारदर्शक अर्थव्यवस्थेमुळे भारताला मोठ्या संधी उपलब्ध आहेत. पुरवठा साखळी, गुंतवणूक पोर्टफोलिओ, व्यवसायात भारत हा तुमचा विश्वासार्ह भागीदार होऊ शकतो हा संदेश जगासमोर नेण्याचे त्यांनी सर्वांना आवाहन केले.
काही गोष्टींवर कृती करण्याचे आवाहन करून गोयल यांनी भाषणाचा समारोप केला:
- प्रत्येकाला प्रत्येक कृतीत उच्च गुणवत्ता राखण्याची इच्छा बाळगण्यास प्रोत्साहित करा.
- भेटवस्तूंसाठी / उत्सवाच्या प्रसंगी भारतातील हातमाग/ हस्तकलेची उत्पादने खरेदी करा.
- अमेरिकेतील गुंतवणूकदारांना भारतातील गुंतवणुकीच्या संधी सादर करा.
- मोठ्या प्रमाणात परोपकार, ज्ञानाची देवाणघेवाण आणि भारतात नवोन्मेष आणून भारताच्या विकास गाथेत योगदान द्या.N.Chitale/V.Joshi/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 131
आरोग्य आणि कुटुंब कल्याण मंत्रालय
कोविड-19 ची ताजी माहिती
देशव्यापी कोविड प्रतिबंधक लसीकरण मोहिमेअंतर्गत आतापर्यंत 217. 26  कोटी लसमात्रा देण्यात आल्या आहेत.
गेल्या 24 तासात 14,91,017 मात्रा देण्यात आल्या.
भारतातील उपचाराधीन रुग्णांची संख्या सध्या 45,281 आहे.
उपचाराधीन रुग्णांचे प्रमाण 0.10% आहे.
रुग्ण बरे होण्याचा दर सध्या 98.71% आहे.
गेल्या 24 तासात 6,424 रुग्ण बरे झाले, त्यामुळे बरे झालेल्यांची एकूण संख्या वाढून 4,39,84,695 वर पोहोचली.
गेल्या 24 तासात 5,383 नवे रुग्ण आढळले.
दैनंदिन पॉझिटिव्हिटी दर 
साप्ताहिक पॉझिटिव्हिटी दर 
आतापर्यंत एकूण 89.30 कोटी चाचण्या करण्यात आल्या आहेत. गेल्या 24 तासात 3,20,187 चाचण्या करण्यात आल्या.
रेल्वे मंत्रालय
भारतीय रेल्वेमार्फत गरीब कल्याण रोजगार अभियानांतर्गत बिहार, झारखंड, मध्य प्रदेश, ओदिशा, राजस्थान आणि उत्तर प्रदेश या 6 राज्यात 5.5 लाखाहून अधिक मनुष्यदिन रोजगार निर्मिती
नवी दिल्ली, 16 ऑगस्ट 2020
भारतीय रेल्वेने गरीब कल्याण रोजगार अभियानांतर्गत बिहार, झारखंड, मध्य प्रदेश, ओदिशा, राजस्थान आणि उत्तर प्रदेश या 6 राज्यात 5.5 लाखाहून अधिक मनुष्यदिन रोजगार निर्मिती केली आहे.
या योजने अंतर्गत प्रकल्पातील कामाची प्रगती व त्याद्वारे या राज्यांमधील स्थलांतरित मजुरांना रोजगार निर्मितीच्या संधीवर रेल्वे आणि वाणिज्य व उद्योग मंत्री पियुष गोयल बारकाईने लक्ष ठेवून आहेत. या राज्यात सुमारे 2988 कोटी रुपये खर्चाचे सुमारे 165 रेल्वे पायाभूत सुविधा प्रकल्प राबविण्यात येत आहेत. 14 ऑगस्ट 2020 पर्यंत या अभियानामध्ये 11296 कामगार जोडले गेले असून राबविण्यात येणाऱ्या प्रकल्पांसाठी कंत्राटदारांना 1336.84 कोटी रुपये वितरित करण्यात आले आहेत.
राज्य सरकारबरोबर जवळून समन्वय स्थापित करण्यासाठी रेल्वेने प्रत्येक जिल्ह्यात तसेच राज्यांत नोडल अधिकारी नियुक्त केले आहेत. स्थलांतरितांना प्रकल्पात काम मिळण्याबरोबरच मोबदला मिळणे सुनिश्चित करण्यासाठी रेल्वे, वाणिज्य व उद्योग मंत्री पीयूष गोयल यांनी विभागीय स्तरावर रेल्वे प्रशासनाला निर्देश दिले आहेत.
या योजनेंतर्गत राबविण्यात येणाऱ्या रेल्वे कामांची रेल्वेने यादी केली आहे. ही कामे म्हणजे  रेल्वे फाटकाला जोडणाऱ्या रस्त्याचे बांधकाम आणि देखभाल,  रेल्वेमार्गालगतचे गाळयुक्त जलमार्ग, खंदक व नाल्यांची सफाई,  रेल्वे स्थानकांकडे जाणाऱ्या मार्गाचे बांधकाम व देखभाल,  विद्यमान लोहमार्गांचे रुंदीकरण व दुरुस्ती  रेल्वेच्या जमिनीच्या सीमेवर झाडे लावणे आणि  विद्यमान कठडे / पुलांची संरक्षण कामे.
गरीब कल्याण रोजगार अभियानांतर्गत टिकाऊ ग्रामीण पायाभूत सुविधा उभारण्यासाठी 50,000 कोटी रुपये खर्च केले जातील, अशी घोषणा पंतप्रधानांनी केली.
125 दिवसांचे हे अभियान जलदगतीने राबविले जात आहे आणि 116 जिल्ह्यांमध्ये 25 प्रकारची कामे / उपक्रम बिहार, उत्तर प्रदेश, मध्य प्रदेश, राजस्थान झारखंड आणि ओदिशा या सहा राज्यातील स्थलांतरित मजुरांच्या सहभागाने राबविण्यावर लक्ष केंद्रित करण्यात आले आहे. या मोहिमेदरम्यान 50,000 कोटी रुपयांची सार्वजनिक कामे हाती घेण्यात येत आहेत.
B.Gokhale/V.Joshi/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 194
राष्ट्रपती कार्यालय
मिलाद- उन- नबी निमित्त राष्ट्रपतींच्या शुभेच्छा
राष्ट्रपती श्री राम नाथ कोविंद यांनी `मिलाद-उन-नबी`च्या पूर्वसंध्येला आपल्या शुभेच्छा संदेशात म्हटले आहे –
``ईद-ए-मिलाद किंवा मिलाद-उन-नबी म्हणून साजरा केल्या जाणाऱ्या पैगंबर महमंद यांच्या जन्मदिनानिमित्त मी आपल्या सर्व देशबांधवांना विशेषतः आपल्या मुस्लिम बंधू आणि भगिनींना, शुभेच्छा देतो.
पैगंबर महंमद यांनी परस्पर प्रेम आणि बंधुभावाचा संदेश देऊन जगाला माणुसकीचा मार्ग दाखविला आहे. त्यांना समानता आणि एकतेचा समाज निर्माण करायचा होता.
पवित्र कुराणात संकलित केलेल्या पैगंबर महंमद यांच्या शिकवणुकीनुसार आपण सर्वजण देशाचे कल्याण आणि शांतता व सौहार्दासाठी कार्य करूया.``
..
B.Gokhale/S.Sheikh/P.Kor
राष्ट्रपती कार्यालय
स्वित्झर्लंड, माल्टा आणि बोट्सवाना येथील राजदूतांनी व्हिडीयो कॉन्फरन्स द्वारे अधिकारपत्रे केली सादर
भारताचे राष्ट्रपती रामनाथ कोविंद यांनी आज  एका आभासी सोहोळ्यात स्वित्झर्लंड, माल्टा आणि बोट्सवाना येथील राजदूत/ उच्चायुक्त यांच्याकडून त्यांची अधिकारपत्रे स्वाकारली. ज्यांनी अधिकारपत्रे सादर केली त्यांचा तपशील :
1. H.E. राल्फ हेकनर, स्वित्झर्लंडचे राजदूत
2. H.E. रुबेन गोसी, माल्टाचे उच्चायुक्त
3 H.E. गिल्बर्ट शिमेन मंगोल, बोट्सवानाचे उच्चायुक्त
याप्रसंगी रामनाथ कोविंद यांनी या सर्व राजदूतांना त्यांच्या नेमणूकीबद्दल शुभेच्छा दिल्या. या तीनही देशांसोबत भारताचे सलोख्याचे आणि मैत्रीपूर्ण संबध आहेत, शांतता आणि समृद्धी या सामायिक पायावर हे संबध दृढ आहेत असे राष्ट्रपतींनी नमूद केले. संयुक्त राष्ट्रांच्या सुरक्षा समितीमधील कायमस्वरूपी नसलेल्या जागेसाठी 2021-22 या मुदतीत भारताच्या उमेदवारीला पाठिंबा दिल्याबद्दल या तीनही देशांच्या सरकारांचे त्यांनी आभार मानले.
कोविड-19 महामारीच्या कालखंडात सर्वांचे आरोग्य आणि आर्थिक उन्नती यासाठी जागतिक पातळीवरील सहकार्याची आवश्यकता आहे असे राष्ट्रपती कोविंद यांनी नमूद केले. या महामारीवर आंतरराष्ट्रीय समुदाय लवकरच उपाय शोधून काढेल आणि या संकटातून अधिक मजबूत आणि जास्त लवचिक होउन बाहेर पडेल अशी आशाही राष्ट्रपतींनी व्यक्त केली.
वाणिज्य आणि उदयोग मंत्रालय
इलेक्ट्रॉनिक सर्टिफिकेट्स ऑफ ओरिजिन जारी करण्यासाठी सामायिक डिजिटल मंच
नवी दिल्ली, 16 सप्टेंबर 2019
इलेक्ट्रॉनिक सर्टिफिकेट्स ऑफ ओरिजिन जारी करण्यासाठी केंद्रीय वाणिज्य आणि उद्योग मंत्री पियुष गोयल तसेच वाणिज्य उद्योग राज्यमंत्री हरदीप सिंह पुरी यांनी आज नवी दिल्ली येथे सामायिक डिजिटल मंचाचा प्रारंभ केला.
सामायिक डिजिटल मंचाच्या माध्यमातून निर्यातदार, एफटीए/पीटीए तसेच संबंधित संस्थांना एकाच ठिकाणी सुविधा मिळतील. सर्टिफिकेट ऑफ ओरिजिन इलेक्ट्रॉनिक पद्धतीने जारी केली जातील. सहयोगी देश इलेक्ट्रॉनिक डेटाच्या आदान-प्रदानासाठी सहमत असतील तर सहयोगी देशाच्या सीमाशुल्क विभागाकडे सर्टिफिकेट ऑफ ओरिजिन इलेक्ट्रॉनिक रुपात पाठवली जातील.
B.Gokhale/S.Kakade/P.Malandkar
(Visitor Counter : 86
कार्मिक, सार्वजनिक तक्रार आणि निवृत्ती वेतन मंत्रालय
केंद्रीय माहिती आयोगाकडून मनुष्यबळ विकास आणि माहितीचा अधिकार कायदा 2005 विषयी परिषदेचे आयोजन
नवी दिल्ली, 8 ऑगस्ट 2019
केंद्रीय माहिती आयोगाने उद्या 9 ऑगस्ट 2019 रोजी नवी दिल्ली येथे मनुष्यबळ विकास आणि माहितीचा अधिकार कायदा 2005 विषयी एका परिषदेचे आयोजन केले आहे.शैक्षणिक क्षेत्राशी संबंधित मनुष्यबळ विकासातील प्रशासनात सुधारणा आणि पारदर्शकता आणि उत्तरदायित्वात सुधारणा करण्याच्या उपाययोजनांवर चर्चा करण्याच्या उद्देशाने या परिषदेचे आयोजन करण्यात आले आहे. सर्व विद्यमान आणि माजी मुख्य माहिती आयुक्त आणि माहिती आयुक्त, केंद्रीय माहिती आयुक्त आणि राज्यांचे माहिती आयोगाचे आयुक्त यांच्याबरोबरच प्रथम अपिलीय प्राधिकरण आणि केंद्रीय सार्वजनिक माहिती अधिकारी यांना या परिषदेसाठी निमंत्रित करण्यात आले आहे. काही नामांकित स्वयंसेवी संस्थांना देखील यात सहभागी होण्यासाठी निमंत्रित केले आहे. काही तज्ञ, व्यावसायिक आणि या क्षेत्रात संशोधन करणाऱ्यांना काही प्रकरणांच्या माहितीसह त्यांच्या अभ्यासाचे सादरीकरण करण्यासाठी देखील निमंत्रित करण्यात आले आहे. शिक्षण क्षेत्रात माहितीच्या अधिकार कायद्याच्या प्रभावी अंमलबजावणीच्या महत्त्वाच्या पैलूंबाबत सादरीकरणामध्ये भर दिला जाणार आहे.
B.Gokhale/S.Patil/P.Malandkar
(Visitor Counter : 85
रेल्वे मंत्रालय
रेल्वेजाळ्याचा विस्तार
नवी दिल्ली, 3 ऑगस्ट 2018
देशात गेल्या दोन वर्षात विविध राज्यांमध्ये रेल्वे जाळ्याचा विस्तार करण्यात आला आहे. यात नवे रेल्वे मार्ग, दुहेरीकरण आणि गेज परिवर्तनाच्या कामांचा समावेश आहे. हे प्रकल्प पूर्ण करण्यासाठी भूमी संपादन, वैधानिक मान्यता अशा अनेक बाबींसाठी मंत्रालयांबरोबरच राज्य शासनाच्या विविध विभागांच्या मान्यतांची आवश्यकता असते.
2016-17 या वर्षात महाराष्ट्रात अशा प्रकारे 75 किलोमीटर मार्गाचे काम झाले तर 2017-18 या वर्षात 118.88 किलोमीटर मार्गाचे काम झाले.
रेल्वे राज्यमंत्री राजेन गोहेन यांनी आज राज्यसभेत एका लेखी उत्तरात ही माहिती दिली.
M.Chopade/M.Pange/P.Malandkar
(Visitor Counter : 60